แบงก์รัฐขยับจัดเงินเต็มตุ่มรับนโยบายปู
&#8220;ออมสิน-ธ.ก.ส.&#8221; พร้อมใจเป็นแขนขารัฐ อัดเงินสนองนโยบายเต็มที่
17 ส.ค. 2554

“ออมสิน-ธ.ก.ส.” พร้อมใจเป็นแขนขารัฐ อัดเงินสนองนโยบายเต็มที่
นายเลอศักดิ์ จุลเทศ ผู้อำนวยการธนาคารออมสิน กล่าวว่า ร่างนโยบายรัฐบาลมีเรื่องที่เกี่ยวข้องกับธนาคารออมสิน 4 ด้าน ได้แก่ การพักหนี้ครัวเรือนไม่เกิน 5 แสนบาท สินเชื่อเถ้าแก่น้อย (กองทุนตั้งตัว) 149 มหาวิทยาลัย แห่งละ 1,000 ล้านบาท การเพิ่มเงินให้กองทุนหมู่บ้าน และโครงการเอสเอ็มแอล ซึ่งคาดว่ารัฐบาลจะใช้กลไกการทำงานของธนาคารออมสินเข้าไปเป็นผู้ดำเนินงาน เนื่องจากเป็นธนาคารเฉพาะกิจของรัฐที่มีความคล่องตัวในการทำงานสูงมาก และมีสภาพคล่องที่จะสนองนโยบายที่เพียงพอ ล่าสุดเพียง 1 เดือน สามารถระดมเงินฝากจากการจำหน่ายสลากได้ 2.9 หมื่นล้านบาท และเชื่อว่าภายใน 4 เดือน จะสามารถระดมเงินฝากได้ 1 แสนล้านบาท
นายเลอศักดิ์ กล่าวด้วยว่า สำหรับ กรณีพักหนี้นั้น มีลูกค้าธนาคารที่เข้าข่ายอยู่ร่วม 1.1 หมื่นราย มูลหนี้ 1 หมื่นล้านบาทเท่านั้น โดยจะเลือกเฉพาะลูกหนี้ที่เป็นหนี้ไม่ก่อให้เกิดรายได้ ที่อยู่ระหว่างปรับโครงสร้างหนี้เท่านั้น อย่างไรก็ดีขณะนี้รัฐมนตรีว่าการกระทรวงการคลังยังไม่ได้เรียกธนาคารออมสินเข้าหารือ แต่เชื่อจะมีการประชุมหลังจากแถลงนโยบายต่อรัฐสภาแล้ว
แหล่งข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.จะเสนอแนวทางการเดินหน้าโครงการบัตรเครดิตชาวนา โดยเห็นว่าน่าจะเป็นโครงการสินเชื่อปกติที่ปล่อยกู้ผ่านบัตรเครดิต เพื่อให้เกษตรกรนำบัตรไปใช้ซื้อสินค้าจากร้านค้า หรือสหกรณ์การเกษตรที่ทำข้อตกลงร่วมกับธนาคาร
แนวทางนี้จะสามารถกระจายไปยังเกษตรกรได้ทุกกลุ่มดีกว่า การตั้งเงื่อนไขให้เกษตรกรที่ปลูกข้าวและเข้าโครงการรับจำนำมาขึ้นทะเบียนทำบัตรเครดิตชาวนา เพื่อรอรับเงินที่ได้จากการขายผลผลิต ถ้าผูกบัตรเครดิตชาวนาไว้กับการรับจำนำจะทำให้เกษตรกรที่มีบัตรมีจำนวนน้อย
m